Kling, Glöckchen, klingelingeling - INK - INK Kling, Glöckchen, klingelingeling - INK
Titel: Kling, Glöckchen, klingelingeling
Datum gepubliseer: 25 Oktober 2021 Aantal woorde: 602 133 Kere gelees ♥6
(Woordtelling 609 – Silwer)
Ugh, Kersfees… Maar nee wag, daar is niks fout met Kersfees nie, maar die oormaat blink balle, stringe en stringe tinsel wat grillerig beweeg wanneer jy daarby verbystap, plastiek bome – van piepklein na dakhoogte-groot, sommige sommer klaar versier met strikke en liggies, irriterende klingelende musiek, is als genoeg om my tussen 1 Oktober tot ten minste 31 Januarie uit die winkels te hou. Die voordeel is dan sommer ook dat my bankbestuurder nie die nodigheid sal insien om 'n persoonlike oproep te maak omdat hy reken my bankkaart het dalk in die verkeerde hande beland het nie.
Wat die oog nie sien nie, treur die hart mos nie oor nie. En as ek nie in die verkeerde winkels ronddwaal nie, hoef ek nie daardie kom-koop-my-goetertjies te sien nie. Maak nie hoe mens daarna kyk nie, daar is absoluut niks subtiel rakende die aankondiging dat die uitmergelende lang Desembervakansie, gepaardgaande met Kersfees, net om die draai is nie. Dalk is dit eerder die gevoel dat die jaar alweer byna ongesien deur my vingers geglip het wat hierdie ongemak veroorsaak.
Net eergister nog was ek by daai ander winkel om 'n paar krale te koop. Vandag moes ek noodgedwonge terug omdat ek soos 'n aap getel het en daar slaat byna op my gesig neer toe ek die algehele verandering raaksien. Eers dog ek dat verdwaal alweer in my kop nesgemaak het, maar nee, dis dieselfde plek as twee dae gelede. Dit is, maar dit is ook nie. Eergister was alles nog 'skoon' en normaal. Vandag lyk dit asof 'n onverwagse sneeustorm-ontploffing op 'n lieflike somersdag losgebars het, en oral het bome uit die keramiek teëls opgeskiet tot byna teen die dak – alle kleure en alle groottes. En natuurlik, daai musiek… Rêrig ugh! Die paar liedjies wat die hele tyd herhaal is genoeg om kop befoeterd te laat uithaak. Ek voel innig jammer vir die mense wat daar werk en dit is nou nie asof hulle die geklingel kan ontsnap nie. Boonop moet hulle vir die volgende drie maande daarna luister, ses of sewe dae per week, te veel ure per dag. Elke dag. Elke uur. Geen wegkomkans van die irriterende herhalings van dieselfde vyf liedjies nie.
Alles is so … plastiek! So … vals, en dit skree vir als en almal om geld te spandeer wat dalk eerder vir noodsaaklikhede aangewend moet word – soos kos of skoolgeld. Maar koop moet die mens mos koop! Daar is dansende Kersvadertjies, groot en klein, lawwe elwe met lang slap bene, goetertjies in elke kleur en geur, rooi plastiek- en lap hoede in elke denkbare tipe materiaal, rooi Kersfeesmusse – langes en kleintjies, groot tossels of niks tossels. En natuurlik, party mussies word sommer op 'n haarknippie vasgeplak. Dit is nou een item wat sy pad na my mandjie sal vind, al is dit net om my familie te irriteer. Waarvoor dit eintlik beter aangewend kan word is vir markdag wanneer ek ánder mense wil naderlok sodat hulle Kersgeskenke by my tafel kan koop! Miskien moet ek sommer ook die oorbelle ook in my mandjie gooi! En wat van daai rooi das! Of die lawwe gestreepte kouse?? Kom buurman, kom. Spandeer man, dis lekker! Jy kan mos nou nie by buurman afsteek en vir jou kindertjies net EEN persentjie gee nie? Nee jong, dit moet 'n groot verskeidenheid wees sodat die stapel pakkies die boom sal verdwerg. Kom man, kom…
As koper is die vroeë verskyning van Kersfeesprodukte 'n totale skok vir die sisteem. Dit is so in jou gesig en mens wil byna naar word, maar as klein-skaal handelaar is daar nooit iets soos te vroeg nie. Koop-koop se bek hang nou lekker oop!